इनकम टैक्स की टीमों ने दर्जन भर कारोबारी परिसरों पर दी दबिश
नोटबंदीके बाद से बैंक खातों में तय राशि से ज्यादा रकम जमा कराने वालों पर इनकम टैक्स महकमा पैनी नजर रखे हुए है। इसी के तहत महकमे की टीमों ने सोमवार को दर्जन भर कारोबारियों परिसरों में एक साथ दबिश दी। ज्वाइंट डायरेक्टर रितेश परमार की अगुवाई ने रेंज-2 की टीम ने गुज्जरमल रोड स्थित एमके अग्रवाल और एक कपड़ा विक्रेता के यहां सर्वे की कार्रवाई को अंजाम दिया। इसी प्रकार ज्वाइंट डायरेक्टर संजीव कौशल के नेतृत्व में रेंज-3 की टीम ने बस्ती जोधेवाल स्थित आस्था बटजार और नूरांवाला रोड स्थित कपूर निटवियर के यहां दबिश दी। इसके अलावा रेंज-5 की टीम ने इंडस्ट्रियल एरिया-बी स्थित किरण स्टील इंडस्ट्रीज, शिमलापुरी स्थित न्यू फैंसी ज्वेलरी और मित्तल पैकर्स के यहां कार्रवाई की। वहीं ज्वाइंट डायरेक्टर एके धीर की अगुवाई में रेंज-6 की टीम ने गुरदेव नगर स्थित पुष्पा मार्केटिंग और इंडस्ट्रियल एरिया-ए स्थित एलसी ओसवाल होजरी पर दबिश दी।
उधर ज्वाइंट डायरेक्टर मानव बांसल की अगुवाई में रेंज-7 की टीम ने घुमारमंडी स्थित बत्तरा सिल्क साड़ी और रॉयल फैब्रिक्स के यहां सर्वे किया। सभी परिसरों में कार्रवाई के दौरान अफसरों ने वहां के कंप्यूटर, बैंक बैलेंस, स्टॉक आदि के संबंध में गहनता से पड़ताल की। हालांकि कार्रवाई पूरी होने तक किसी भी अफसर ने कोई जानकारी देने में असमर्थता जाहिर की है। जबकि सूत्रों का कहना है कि महकमा पुख्ता जानकारी मिलने पर ही ऐसी कार्रवाई को अंजाम दे रहा है।
hin_Deva hin_Deva hin_Deva